《送赵正之判宗室》
宋代·李纲

神明之胄庆所钟，禀毓不与常人同。汉高子孙尽隆准，唐室贤辅多华宗。

本朝功德追前古，振振宗姓敦儒风。君家奕世擅英誉，继持从橐声光崇。

向来仗节使关陜，风绩不减褰帷公。自从国步暂艰危，低眉信命随飘蓬。

十年流落困羁旅，一日赐对明光宫。御前奉命作大字，挥毫落纸蟠虬龙。

岂惟笔扛百斛鼎，固已气吐千丈虹。上流重地方用武，貔貅十万屯元戎。

辍从禁近付飞挽，木牛流马惭无功。国家敦睦急先务，改授欲使归磨砻。

舍烦就简惬雅志，祗恐漕运难追踪。闽山中夏荔枝熟，火齐磊落堆盘红。

凭空跨壑千佛寺，金碧照耀烟霞中。登临多暇饫珍品，岂比朱墨相填丛。

帝心简在方仄席，锋车迅召行登庸。嗟予忧志苦多病，齿摇发脱真衰翁。

误恩分阃愧无补，岂有惠泽渐兵农。乞身屡矣未蒙可，坐使泽雉愁樊笼。

送君南浦惨长别，此心已逐归飞鸿。会当柴车返故隐，幅巾杖屦长相从。

作者简介：李纲（1083年－1140年2月5日），北宋末、南宋初抗金名臣，民族英雄。字伯纪，号梁溪先生，祖籍福建邵武，祖父一代迁居江苏无锡。李纲能诗文，写有不少爱国篇章。亦能词，其咏史之作，形象鲜明生动，风格沉雄劲健。著有《梁溪先生文集》、《靖康传信录》、《梁溪词》。